Do jawʉx,
Jesús pejme naewʉajan wʉt,
jʉm-aechon jiwliajwa:
—Xan ampathatpijiw kajachawaetx japi matabijaliajwa Dios.
Samata,
xan,
me-ama itliakax jiwliajwa.
Xan nanaexasiti,
japi jiw kaes nej is-eleꞌ babijaxan.
Jasoxtat xan kajachawaesaxaelen jiw matabijaliajwa diachwʉajnakolaxpox,
japi chiekal duilaliajwa ampathatxot —aech Jesús jiwliajwa.
Do jawʉt,
fariseos jʉm-aechi Jesúsliajwa:
—Xam najut japox naksiyam.
Samata,
xanal matabija-enil,
xam diachwʉajnakolax paeyam wʉt —aech fariseos Jesúsliajwa.
Jesús jʉmnot wʉt,
jʉm-aechon fariseosliajwa:
—Xan tajut japox naksiyax wʉt,
diachwʉajnakolaxpox jʉm-an.
Xan tajut matabijtax amxot fʉlaenx.
Pejme japoxaxaelen.
Xamallax matabija-emil japox.
Xamal nijaxtat xanliajwa jʉm-am:
‘Japon nej kastikas,
is xoton babijaxan’ —am xamal xanliajwa,
chiekal matabija-emil wʉt.
Xanlax jasoxtat jʉmchi-enil jiw pejbʉꞌwʉajanpoxanliajwa.
Pe jʉm-an wʉt jiw pejbʉꞌwʉajanpoxanliajwa,
xan jʉmchiyaxaelen diachwʉajnakolaxtat.
Tajut japox jʉmchi-enil jiw pejbʉꞌwʉajanpoxanliajwa.
Natoꞌapon,
japon taj-ax,
nakajachawaesaxael,
xan jiw jʉmchiliajwan wʉt japi pejbʉꞌwʉajanpoxanliajwa.
Moisés chajia lelpox jʉm-aech xamal chiekal matabijaliajwam:
“Kolenje kaeyax chiekal jʉm-aech wʉt asan aton ispoxliajwa,
ja-aech wʉt,
japox diachwʉajnakolax” —aechox.
Xan tajut tajaxtat jʉm-an wʉt isxpoxanliajwa,
taj-ax,
japon xan natoꞌapon,
japonbej japox kaeyax jʉm-aech xan isxpoxanliajwa —aech Jesús fariseosliajwa.
Do jawʉt,
fariseos wʉajnachaemt wʉt,
jʉm-aechi Jesúsliajwa:
—¿Amxotkat nej-ax?
—aechi.
Jesús jʉmnot wʉt,
jʉm-aechon:
—Xamal xan namatabija-emil.
Matabija-emilbej taj-ax.
Xan namatabijaxaelam wʉt,
ja-am wʉt,
matabijaxaelambej taj-ax —aech Jesús fariseosliajwa.
Jesús japoxan jʉm-aech wʉt,
nukon ofrenda jiaxot,
Dios pejtemplobatat.
Pe Jesús jaels-esal paklochow,
jiw jebaxot jeliajwas,
pejmatkoi wepas-esal xotfʉkon.
Jesús pejme jʉm-aech judíosliajwa:
—Xan pejme nawiasaxaelen wʉt fʉlaenxot,
xamal nawʉlwekaxaelam.
Pe xamal tʉpaxaelam babijaxan isampoxantat Dios beltae-el wʉt.
Samata,
pasaximil xan jaxotaxaelenxot —aech Jesús judíosliajwa.
Do jawʉt,
judíos nakaewa najʉm-aech:
—¿Jesúskat pajut bej nakijsaxaelbej?
Samata,
jʉm-aechon japox:
‘Pasaximil xan jaxotaxaelenxot’ —aechon —aechi nakaewa.
Jesús pejme jʉm-aech:
—Xamal ampathatpijwamkal.
Xan ampathatpijna-enil.
Xan athʉpijnan.
Samata,
jʉm-an:
‘Xamal tʉpaxaelam babijaxan isampoxantat,
Dios beltae-el wʉt’ —an xan,
naexasis-emil xot,
xan jʉm-an wʉt tajutliajwa —aech Jesús.
Do jawʉt,
japi wʉajnachaemt wʉt,
jʉm-aechi:
—¿Achanamkat xam?
—aechi.
Jesús jʉmnot wʉt,
jʉm-aechon:
—Xan naewʉajnax wʉt,
chajia jʉm-an,
achanan xan.
Xan xabich xamal jʉmchiliajwan nejbʉꞌwʉajanpoxanliajwa.
Pe xan jʉmchiyaxinil.
Jʉmchiyaxaelenlax ampathatpijiwliajwa taj-ax Diosxot jʉmtaenxpoxankal.
Kaes pejme asaxan jʉmchiyaxinil.
Dios,
xan natoꞌapon,
jʉm-aech diachwʉajnakolax —aech Jesús judíosliajwa.
Japi jiw jʉmtaen Jesús jʉm-aechpox.
Pe japi jʉmmatabija-el,
Jesús jʉm-aechpox pax Diosliajwa.
Samata,
Jesús pejme jʉm-aech judíosliajwa:
—Xan,
puexa jiw pakoewkolnan,
asajiw cruztat nakematamatal wʉt,
jawʉt xamal chiekal matabijaxaelam xan diachwʉajnakolax Cristowanponan.
Matabijaxaelambej puexa xan isxpoxan,
japoxan tajut tajaxtat is-enil.
Xamalbej matabijaxaelam puexa xan jʉm-anpoxan,
japoxan jʉm-an,
taj-ax Dios nabʉxtoꞌapoxan.
Taj-ax,
xan natoꞌapon,
japon pomatkoicha xanxot.
Tamach nawaels-elon,
isfʉlax xot japon nejxasinkpoxan —aech Jesús judíosliajwa.
Japox Jesús jʉm-aech wʉt,
xabich jiw chiekal naexasiti japon Cristopon.
Japi jiw chiekal xanaboejabejpi Jesús.